CELEX: 52014XG1203(01)
Language: el
Date: 2014-12-03
Title: Συμπεράσματα του Συμβουλίου σχετικά με την ευρωπαϊκή οπτικοακουστική πολιτική στην ψηφιακή εποχή

3.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 433/2
            
         Συμπεράσματα του Συμβουλίου σχετικά με την ευρωπαϊκή οπτικοακουστική πολιτική στην ψηφιακή εποχή
   (2014/C 433/02)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   ΑΝΑΓΝΩΡΙΖΟΝΤΑΣ ΟΤΙ:
   
            
               1.
            
            
               οπτικοακουστικός κλάδος έχει ζωτική σημασία τόσο για τη δημιουργία βιώσιμης ανάπτυξης και απασχόλησης όσο και για την ενίσχυση της πολιτιστικής και γλωσσικής ποικιλομορφίας και, επομένως, αποτελεί βασικό τομέα για το οικονομικό, πολιτιστικό και κοινωνικό θεματολόγιο της ΕΕ και, ιδίως, για την επίτευξη των στόχων της στρατηγικής «Ευρώπη 2020».
            
         
            
               2.
            
            
               σε καιρούς ραγδαίων τεχνολογικών αλλαγών και απρόβλ επτων εξελίξεων της αγοράς, είναι άκρως σημαντικό όλα τα μέτρα πολιτικής που αφορούν τον ευρωπαϊκό οπτικοακουστικό κλάδο να προωθούν την πολιτιστική και γλωσσική ποικιλομορφία και την ανταγωνιστικότητα, τόσο σε ευρωπαϊκό επίπεδο όσο και σε επίπεδο κρατών μελών.
            
         ΣΗΜΕΙΩΝΟΝΤΑΣ ΟΤΙ:
   
            
               3.
            
            
               η ψηφιακή επανάσταση επηρέασε σημαντικά το οπτικοακουστικό τοπίο, το οποίο σήμερα χαρακτηρίζεται από τη συνύπαρξη του κινηματογράφου, γραμμικών υπηρεσιών οπτικοακουστικών μέσων, όπως η τηλεόραση, και νέων, μη γραμμικών υπηρεσιών οπτικοακουστικών μέσων, όπως οι υπηρεσίες βιντεοπαραγγελίας (VoD). Τα ασαφή όρια μεταξύ γραμμικών και μη γραμμικών υπηρεσιών οπτικοακουστικών μέσων εγείρει το ερώτημα κατά πόσον εξακολουθούν να είναι κατάλληλες οι υφιστάμενες νομοθετικές διατάξεις της ΕΕ.
            
         
            
               4.
            
            
               η σύγκλιση των μέσων παρέχει επίσης νέες δυνατότητες για τη διανομή οπτικοακουστικού περιεχομένου, γεγονός το οποίο με τη σειρά του απαιτεί την προσαρμογή του επιχειρηματικού και κανονιστικού περιβάλλοντος.
            
         
            
               5.
            
            
               οι αγορές οπτικοακουστικών μέσων είναι ακόμα προσανατολισμένες στην τηλεόραση και τον κινηματογράφο· ωστόσο, είναι εμφανείς μείζονες αλλαγές στη συμπεριφορά του κοινού όσον αφορά το οπτικοακουστικό περιεχόμενο, ιδίως μεταξύ των νεοτέρων, οι οποίοι χρησιμοποιούν ολοένα και περισσότερο επιγραμμικές υπηρεσίες. Το κοινό εν γένει ζητά και αναμένει άμεση πρόσβαση σε νέο περιεχόμενο οποτεδήποτε, οπουδήποτε και από οποιαδήποτε συσκευή. Στην Ευρώπη, ωστόσο, λόγω του κατακερματισμού των αγορών, η νόμιμη προσφορά περιεχομένου δεν ανταποκρίνεται πάντα στη διασυνοριακή αυτή ζήτηση.
            
         
            
               6.
            
            
               ενώπιον αυτών των εξελίξεων, είναι ευθύνη των αρμόδιων για τη χάραξη πολιτικής να εξετάσουν με ποιόν τρόπο μπορούν να συμβάλουν στη δημιουργία μιας δυναμικής ενιαίας αγοράς οπτικοακουστικού περιεχομένου, που να ικανοποιεί τη ζήτηση των πολιτών, τους παρόχους περιεχομένου και τους κατόχους δικαιωμάτων, διασφαλίζοντας παράλληλα την πολιτιστική και γλωσσική ποικιλομορφία.
            
         ΣΥΜΦΩΝΩΝΤΑΣ ΟΤΙ:
   
            
               7.
            
            
               στο πλαίσιο της ψηφιακής εποχής, τα δικαιώματα πνευματικής ιδιοκτησίας θα πρέπει να συνεχίσουν να διαδραματίζουν τον ρόλο τους για την προστασία και τόνωση της δημιουργίας και για την εξασφάλιση δίκαιης ανταμοιβής των κατόχων των δικαιωμάτων, επιτρέποντας παράλληλα την ανάπτυξη νέων καινοτόμων υπηρεσιών και τη διασυνοριακή πρόσβαση για τους πολίτες.
            
         
            
               8.
            
            
               οι κύριοι στόχοι της ευρωπαϊκής οπτικοακουστικής πολιτικής στην ψηφιακή εποχή είναι:
               
                           α)
                        
                        
                           να διευκολύνει την προσφορά ευρέος- πολιτιστικά και γλωσσικά ποικίλου- περιεχομένου υψηλής ποιότητας,
                        
                     
                           β)
                        
                        
                           να ανταποκριθεί στη ζήτηση του κοινού με την εξασφάλιση εύκολης, ταχείας, διασυνοριακής και νόμιμης πρόσβασης σε οπτικοακουστικό περιεχόμενο, της ανεμπόδιστης διασυνοριακής κυκλοφορίας ευρωπαϊκών οπτικοακουστικών έργων και της προβολής και παρουσίας ευρωπαϊκών έργων σε όλες τις πλατφόρμες διανομής,
                        
                     
                           γ)
                        
                        
                           να διασφαλίσει ισότιμους όρους ανταγωνισμού για τους παρόχους υπηρεσιών οπτικοακουστικών μέσων εντός της ενιαίας αγοράς,
                        
                     
         
            
               9.
            
            
               προκειμένου να επιτευχθούν αυτοί οι στόχοι είναι σημαντικό να εξασφαλιστεί η πολυφωνία των μέσων, να προαχθεί μια τεχνολογικά ουδέτερη ενιαία οπτικοακουστική αγορά, να διασφαλισθεί το δημόσιο συμφέρον, λαμβανομένης ιδίως υπόψη της ευθύνης των κρατών μελών για την εθνική ασφάλεια, την προστασία του κοινού και ιδιαίτερα των ανηλίκων και την πρόσβαση των ηλικιωμένων και των ατόμων με αναπηρία, να υποστηριχθεί η παιδεία στα μέσα, ιδιαίτερα όσον αφορά τα παιδιά και τους νέους, να προωθηθεί η πρόσβαση στην ευρωπαϊκή κινηματογραφική κληρονομιά και να προαχθεί η κινηματογραφική παιδεία.
            
         ΔΕΧΕΤΑΙ ΜΕ ΙΚΑΝΟΠΟΙΗΣΗ:
   
            
               10.
            
            
               
                           —
                        
                        
                           την ανακοίνωση της Επιτροπής «Ο ευρωπαϊκός κινηματογράφος στην ψηφιακή εποχή — Σύνδεση πολιτιστικής ποικιλομορφίας και ανταγωνιστικότητας» (1),
                        
                     
                           —
                        
                        
                           την ανακοίνωση της Επιτροπής «Κρατικές ενισχύσεις για κινηματογραφικές ταινίες και λοιπά οπτικοακουστικά έργα» (2),
                        
                     
                           —
                        
                        
                           την Πράσινη Βίβλο «Προετοιμασία για την πλήρη σύγκλιση στον οπτικοακουστικό κόσμο: οικονομική μεγέθυνση, δημιουργία και αξίες» (3).
                        
                     
         ΚΑΛΕΙ ΤΗΝ ΕΠΙΤΡΟΠΗ:
   
            
               11.
            
            
               να ολοκληρώσει επειγόντως την επανεξέταση (4) της οδηγίας για τις υπηρεσίες οπτικοακουστικών μέσων (AVMS) (5) υπό το πρίσμα των ραγδαίων τεχνολογικών εξελίξεων και των μεταβολών της αγοράς που προκύπτουν από τη μετάβαση στην ψηφιακή εποχή και με βάση το αποτέλεσμα αυτής της επανεξέτασης να υποβάλει κατάλληλη πρόταση για την αναθεώρηση αυτής της οδηγίας το ταχύτερο δυνατόν, σύμφωνα με την αρχή της επικουρικότητας.
            
         
            
               12.
            
            
               να θέσει σε εφαρμογή τη διαδικασία διαρθρωμένου διαλόγου για την κινηματογραφική πολιτική στην Ευρώπη μέσω του φόρουμ Ευρωπαϊκού Κινηματογράφου (6) και να αξιοποιήσει επίσης τα αποτελέσματα του φόρουμ για το σκοπό της ενδιάμεσης αξιολόγησης του προγράμματος «Δημιουργική Ευρώπη» (υποπρόγραμμα MEDIA), στοχεύοντας στην αναδιαμόρφωση των αξόνων δράσης, αυξάνοντας τη συμπληρωματικότητα με τα εθνικά συστήματα στήριξης και προσαρμόζοντάς τα στις μεταβαλλόμενες ανάγκες της αγοράς.
            
         
            
               13.
            
            
               να προωθήσει τη χρήση των προγραμμάτων Erasmus+, «Ορίζοντας 2020» και COSME για τη χρηματοδότηση των δραστηριοτήτων εκπαίδευσης, κατάρτισης, έρευνας και καινοτομίας που στηρίζουν τον οπτικοακουστικό τομέα.
            
         A.   ΕΠΙΧΕΙΡΗΜΑΤΙΚΟ ΠΕΡΙΒΑΛΛΟΝ
   
   ΚΑΛΕΙ ΤΗΝ ΕΠΙΤΡΟΠΗ ΚΑΙ ΤΑ ΚΡΑΤΗ ΜΕΛΗ, ΣΤΟ ΠΛΑΙΣΙΟ ΤΩΝ ΑΝΤΙΣΤΟΙΧΩΝ ΑΡΜΟΔΙΟΤΗΤΩΝ ΤΟΥΣ ΚΑΙ ΣΥΜΦΩΝΑ ΜΕ ΤΗΝ ΑΡΧΗ ΤΗΣ ΕΠΙΚΟΥΡΙΚΟΤΗΤΑΣ:
   
            
               14.
            
            
               να εξετάσουν τον αντίκτυπο των νέων τρόπων κυκλοφορίας ταινιών στο πλαίσιο του προγράμματος «Δημιουργική Ευρώπη» (υποπρόγραμμα MEDIA) και να διερευνήσουν τις δυνατότητες δοκιμής των εν λόγω προσεγγίσεων στο πλαίσιο των στόχων των εθνικών πολιτικών για τον κινηματογράφο.
            
         
            
               15.
            
            
               να ενθαρρύνουν πρακτικές οι οποίες καθιστούν ευκολότερη τη χορήγηση πολυεδαφικών αδειών για επιγραμμικές υπηρεσίες οπτικοακουστικών μέσων.
            
         
            
               16.
            
            
               να ενθαρρύνουν τις ανταλλαγές και τη διεθνή συνεργασία μεταξύ φορέων που δραστηριοποιούνται στα διάφορα στάδια της οπτικοακουστικής αλυσίδας, με σκοπό επίσης τη βελτίωση της συγκέντρωσης πληροφοριών και στατιστικών δεδομένων, και να ενισχύσουν εν προκειμένω τη συνεργασία με το Ευρωπαϊκό Οπτικοακουστικό Παρατηρητήριο.
            
         ΚΑΛΕΙ ΤΑ ΚΡΑΤΗ ΜΕΛΗ:
   
            
               17.
            
            
               να διασφαλίσουν ότι η νομοθεσία και τα συστήματα δημόσιας χρηματοδότησης επιτρέπουν την καινοτομία και τον πειραματισμό με τα «παράθυρα κυκλοφορίας» όπως η ταυτόχρονη κυκλοφορία σε διαφορετικές πλατφόρμες.
            
         B.   ΔΗΜΟΣΙΑ ΧΡΗΜΑΤΟΔΟΤΗΣΗ ΚΑΙ ΠΡΟΣΒΑΣΗ ΣΕ ΧΡΗΜΑΤΟΔΟΤΗΣΗ
   
   ΚΑΛΕΙ ΤΗΝ ΕΠΙΤΡΟΠΗ:
   
            
               18.
            
            
               να εντείνει τις προετοιμασίες για το μηχανισμό εγγυοδοσίας για τον πολιτιστικό και τον δημιουργικό τομέα, όπως προβλέπεται στο πρόγραμμα «Δημιουργική Ευρώπη» (7), ενόψει της σύστασής του το 2016.
            
         ΚΑΛΕΙ ΤΗΝ ΕΠΙΤΡΟΠΗ ΚΑΙ ΤΑ ΚΡΑΤΗ ΜΕΛΗ, ΣΤΟ ΠΛΑΙΣΙΟ ΤΩΝ ΑΝΤΙΣΤΟΙΧΩΝ ΑΡΜΟΔΙΟΤΗΤΩΝ ΤΟΥΣ ΚΑΙ ΣΥΜΦΩΝΑ ΜΕ ΤΗΝ ΑΡΧΗ ΤΗΣ ΕΠΙΚΟΥΡΙΚΟΤΗΤΑΣ:
   
            
               19.
            
            
               να ενθαρρύνουν την επανεξισορρόπηση της δημόσιας χρηματοδότησης των οπτικοακουστικών έργων με στόχο την ανάπτυξη, τη διανομή και την προώθηση.
            
         
            
               20.
            
            
               να προάγουν τη συμπληρωματικότητα μεταξύ των μέτρων στήριξης από την ΕΕ, ιδίως του προγράμματος «Δημιουργική Ευρώπη» (υποπρόγραμμα MEDIA), και των εθνικών και περιφερειακών συστημάτων στήριξης.
            
         
            
               21.
            
            
               να ενθαρρύνουν τη χρηματοδότηση για την ψηφιοποίηση και τη διατήρηση της κινηματογραφικής κληρονομιάς και του σχετικού υλικού.
            
         ΚΑΛΕΙ ΤΑ ΚΡΑΤΗ ΜΕΛΗ:
   
            
               22.
            
            
               να προωθήσουν τη δημιουργία, όποτε κρίνεται σκόπιμο, ταμείων εγγυήσεων και ταμείων επενδύσεων που συγχρηματοδοτούνται από επενδυτές του δημόσιου και ιδιωτικού τομέα.
            
         
            
               23.
            
            
               να προάγουν την ανάπτυξη ικανοτήτων για τη στήριξη των τραπεζών και των χρηματοπιστωτικών διαμεσολαβητών στη χρηματοδότηση οπτικοακουστικών εταιρειών, σύμφωνα με το σύστημα ενίσχυσης των ικανοτήτων του προγράμματος «Δημιουργική Ευρώπη».
            
         Γ.   ΠΑΙΔΕΙΑ ΣΤΑ ΜΕΣΑ ΚΑΙ ΤΟΝ ΚΙΝΗΜΑΤΟΓΡΑΦΟ ΚΑΙ ΚΙΝΗΜΑΤΟΓΡΑΦΙΚΗ ΚΛΗΡΟΝΟΜΙΑ
   
   ΚΑΛΕΙ ΤΗΝ ΕΠΙΤΡΟΠΗ:
   
            
               24.
            
            
               να αξιολογήσει και να διαδώσει τα αποτελέσματα των δραστηριοτήτων για την ανάπτυξη της κινηματογραφικής παιδείας που χρηματοδοτούνται στο πλαίσιο του προγράμματος «Δημιουργική Ευρώπη» (υποπρόγραμμα MEDIA).
            
         
            
               25.
            
            
               να στηρίξει και να συντονίσει τις προσπάθειες για την αξιολόγηση του επιπέδου της παιδείας στα μέσα των Ευρωπαίων πολιτών σε ενωσιακό, εθνικό και τοπικό επίπεδο, στο πλαίσιο των δραστηριοτήτων της ομάδας εμπειρογνωμόνων για τον γραμματισμό στα μέσα επικοινωνίας.
            
         ΚΑΛΕΙ ΤΗΝ ΕΠΙΤΡΟΠΗ ΚΑΙ ΤΑ ΚΡΑΤΗ ΜΕΛΗ, ΣΤΟ ΠΛΑΙΣΙΟ ΤΩΝ ΑΝΤΙΣΤΟΙΧΩΝ ΑΡΜΟΔΙΟΤΗΤΩΝ ΤΟΥΣ ΚΑΙ ΣΥΜΦΩΝΑ ΜΕ ΤΗΝ ΑΡΧΗ ΤΗΣ ΕΠΙΚΟΥΡΙΚΟΤΗΤΑΣ:
   
            
               26.
            
            
               να προάγουν ορθές πρακτικές και την έρευνα σχετικά με την ένταξη της παιδείας στα μέσα στην τυπική εκπαίδευση και κατάρτιση καθώς και στη μη τυπική και άτυπη μάθηση.
            
         
            
               27.
            
            
               να αξιοποιήσουν την κινηματογραφική κληρονομιά ως μέσο για την προώθηση του ευρωπαϊκού πολιτισμού και των ευρωπαϊκών αξιών εκτός Ευρώπης.
            
         ΚΑΛΕΙ ΤΑ ΚΡΑΤΗ ΜΕΛΗ:
   
            
               28.
            
            
               να προωθήσουν τη χρήση κινηματογραφικών και οπτικοακουστικών έργων σε όλα τα επίπεδα εκπαίδευσης και κατάρτισης, συμπεριλαμβανομένης της μη τυπικής και άτυπης μάθησης, με ιδιαίτερη εστίαση στις δεξιότητες ανάγνωσης και γραφής, στην κριτική ανάλυση και την επιλογή περιεχομένου καθώς και στην ανταλλαγή βέλτιστων πρακτικών και εκπαιδευτικού υλικού.
            
         
            
               29.
            
            
               να ενθαρρύνουν τα εθνικά κινηματογραφικά φεστιβάλ να λειτουργούν ως «πλατφόρμες» για την προώθηση της κινηματογραφικής παιδείας.
            
         
            
               30.
            
            
               να αξιοποιήσουν καλύτερα τις δυνατότητες που προσφέρουν τα διαρθρωτικά ταμεία της ΕΕ για τη στήριξη δράσεων υπέρ της προστασίας, της ψηφιοποίησης και της κυκλοφορίας της οπτικοακουστικής κληρονομιάς (τόσο κινηματογραφικής όσο και τηλεοπτικής), ενθαρρύνοντας ταυτόχρονα τον πειραματισμό με νέες στρατηγικές και διαύλους κυκλοφορίας.
            
         
            
               31.
            
            
               να ενισχύσουν την καινοτόμο επαναχρησιμοποίηση της οπτικοακουστικής κληρονομιάς (τόσο κινηματογραφικής όσο και τηλεοπτικής).
            
         Δ.   ΚΑΝΟΝΙΣΤΙΚΟ ΠΛΑΙΣΙΟ
   
   ΚΑΛΕΙ ΤΗΝ ΕΠΙΤΡΟΠΗ:
   
            
               32.
            
            
               κατά την επανεξέταση της οδηγίας για τις υπηρεσίες οπτικοακουστικών μέσων (AVMS) (8) να δώσει ιδιαίτερη προσοχή στα ακόλουθα στοιχεία:
               
                           α)
                        
                        
                           να εκτιμήσει κατά πόσον η τρέχουσα κανονιστική διάκριση μεταξύ μη γραμμικών και γραμμικών υπηρεσιών οπτικοακουστικών μέσων εξακολουθεί να είναι ενδεδειγμένη στην ψηφιακή εποχή,
                        
                     
                           β)
                        
                        
                           να αξιολογήσει τη λειτουργία της αρχής της «χώρας προέλευσης» στο οπτικοακουστικό τοπίο,
                        
                     
                           γ)
                        
                        
                           να εκτιμήσει τον πλέον αποτελεσματικό τρόπο για τη δημιουργία ισότιμων όρων ανταγωνισμού μεταξύ όλων των φορέων της αξιακής αλυσίδας,
                        
                     
                           δ)
                        
                        
                           να αξιολογήσει την αποτελεσματικότητα των μέτρων προώθησης των ευρωπαϊκών έργων, όπως προβλέπεται στην οδηγία για τις υπηρεσίες οπτικοακουστικών μέσων (AVMS), εξετάζοντας ενδεχόμενα εναλλακτικά μέτρα που να διασφαλίζουν την αποτελεσματική προώθηση των ευρωπαϊκών έργων στο ψηφιακό περιβάλλον,
                        
                     
                           ε)
                        
                        
                           να αξιολογήσει τη λειτουργία των υφιστάμενων διαφημιστικών κανόνων,
                        
                     
                           στ)
                        
                        
                           να διασφαλίσει υψηλό επίπεδο προστασίας των ανηλίκων σε όλες τις υπηρεσίες οπτικοακουστικών μέσων.
                        
                     
         
            
               33.
            
            
               να υποβάλει τις αναγκαίες προτάσεις για να συνεχιστεί ο εκσυγχρονισμός του πλαισίου της ΕΕ όσον αφορά τα δικαιώματα πνευματικής ιδιοκτησίας υπό το πρίσμα της μετάβασης στην ψηφιακή εποχή, προς όφελος τόσο της ευρωπαϊκής οικονομίας όσο και της πολιτιστικής ποικιλομορφίας, μεταξύ άλλων να διευκολύνει την επιγραμμική, νόμιμη και διασυνοριακή πρόσβαση στα οπτικοακουστικά έργα, να ενισχύσει την επιγραμμική διακρατική κυκλοφορία των οπτικοακουστικών έργων, να προστατεύει και να ανταμείβει τους συγγραφείς και άλλους κατόχους δικαιωμάτων, να προσφέρει ισορροπημένο πλαίσιο δικαιωμάτων, υποχρεώσεων και ευθυνών σε όλο το μήκος της αξιακής αλυσίδας και να βελτιώσει το επίπεδο ψηφιοποίησης και επιγραμμικής διαθεσιμότητας της κινηματογραφικής κληρονομιάς.
            
         
      (1)  Έγγρ. 10024/14.
   
      (2)  ΕΕ C 332 της 15.11.2013, σ. 1.
   
      (3)  Έγγρ. 8934/13.
   
      (4)  Αξιολόγηση REFIT.
   
      (5)  Οδηγία 2010/13/ΕΕ του Ευρωπαϊκού Κοινοβουλίου και του Συμβουλίου (ΕΕ L 95 της 15.4.2010, σ. 1).
   
      (6)  Δρομολογήθηκε με την ανακοίνωση της Επιτροπής σχετικά με τον ευρωπαϊκό κινηματογράφο στην ψηφιακή εποχή.
   
      (7)  Κανονισμός (ΕΕ) αριθ. 1295/2013 του Ευρωπαϊκού Κοινοβουλίου και του Συμβουλίου (ΕΕ L 347 της 20.12.2013, σ. 221).
   
      (8)  Η αξιολόγηση REFIT της οδηγίας AVMS προβλέπεται για το 2015 (έγγρ. 10648/14).